b'\n_START_ARTICLE_\nLlu\xc3\xads Riu i Rovira de Villar\n_START_SECTION_\nBiografia\n_START_PARAGRAPH_\nFill d\'una important fam\xc3\xadlia de propietaris rurals, va estudiar enginyeria t\xc3\xa8cnica agr\xc3\xadcola i exerc\xc3\xad tota la seva vida d\'empresari _NEWLINE_agr\xc3\xadcola._NEWLINE_Seguint la tradici\xc3\xb3 familiar, va ser alcalde de Sant Esteve de Palautordera en tres mandats successius. En les primeres eleccions democr\xc3\xa0tiques despr\xc3\xa9s del franquisme encap\xc3\xa7al\xc3\xa0 la candidatura independent Per un Ajuntament obert al Poble, que guany\xc3\xa0 les eleccions, i va ser nomenat alcalde al 19 d\'abril de 1979. Es present\xc3\xa0 dues vegades m\xc3\xa9s, les dues com a independent en la llista de CiU, i port\xc3\xa0 la vara d\'alcalde fins al 15 de juny de 1991. Realitzacions dels seus mandats foren l\'aprovaci\xc3\xb3 de les normes subsidi\xc3\xa0ries de planejament, la catalanitzaci\xc3\xb3 del nom del poble i dels seus carrers i la construcci\xc3\xb3 del pavell\xc3\xb3 poliesportiu.\n_START_SECTION_\nGermans\n_START_PARAGRAPH_\nUn seu germ\xc3\xa0 Francesc Riu i Rovira de Villar \xc3\xa9s religi\xc3\xb3s salesi\xc3\xa0, va estar 30 anys al capdavant de l\'"Escola Cristiana de Catalunya", i ha publicat diversos llibres de tema pedag\xc3\xb2gic. Un altre, Antoni Riu i Rovira de Villar, es titul\xc3\xa0 en enginyeria industrial el 1979, va ser Cap Provincial de Tr\xc3\xa0nsit de la Prov\xc3\xadncia de Barcelona (almenys des del 1999 i fins al 2004), per passar a ser subdirector general d\'Educaci\xc3\xb3, Divulgaci\xc3\xb3 i Formaci\xc3\xb3 Vi\xc3\xa0ria i, el 2008, subdirector general de Formaci\xc3\xb3 per a la Seguretat vi\xc3\xa0ria de la Direcci\xc3\xb3n General de Tr\xc3\xa1fico. Un tercer, Josep Maria Riu i Rovira de Villar, s\'ha dedicat a la gesti\xc3\xb3 agr\xc3\xadcola, i ha estat en la direcci\xc3\xb3 de la Comunitat de Regants de Sant Esteve de Palautordera. Una germana, Maria \xc3\x80ngels Riu i Rovira de Villar, \xc3\xa9s doctora i tresorera de la "ONG Pobles Germans" (des de l\'any 2002 fins a l\'actualitat); una altra, Montserrat Riu i Rovira de Villar \xc3\xa9s religiosa de l\'orde del Sagrat Cor de Jes\xc3\xbas i n\'havia estat provincial d\'Espanya-Nord; i una tercera, Ma. Teresa Riu Rovira de Villar \xc3\xa9s doctora, religiosa de les Missioneres de Crist Jes\xc3\xbas i actual directora de l\'Hospital Regional de Kole, a la Rep\xc3\xbablica Democr\xc3\xa0tica del Congo.'